Կոմսոմոլի բախումը անկախության առանցքին
Մեկնաբանություն - 11 Նոյեմբերի 2017, 09:48
Բամբակների մեջ, տաքուկ գրասենյակներում կարիերա արած Վիգեն Սարգսյանի համար անհասկանալի է անկախ մտածող Դավիթ Պետրոսյանի տեսակը: Վարչապետի սենյակի թակարդում հայտնված տղաներին դեմագոգ պիտակավորող նախարարը սոցիալական արդարությունից է խոսում: Ամիսներ առաջ բանակը պահելու իր նոր` «1000 դրամի տեսլական»-ը ներկայացրած մարդը, ով 20 տարուց ավելի գողապետության չերեւացող անկյունաքարերից է եղել, այժմ արդարության քարոզ է կարդում: Օֆշորներում փող լվացող իր տերերի երեսը լվացող Վիգեն Սարգսյանը պրոֆեսորի դիրքերից սաստում է ընդդիմախոսներին: «Ուժեղների» հասարակություն կառուցելու, իսկ իրականում արդեն իսկ անդունդ դարձած հանրային բեւեռվածությունը է՛լ ավելի խորացնող արդարության փաթեթավորմամբ մոդելը փաստարկել չկարողանալով` ջղաձգվում ու ձայնն է բարձրացնում: Զարմանում է` ինչպե՞ս կարելի է չհասկանալ, որ երկիրը գահավիժում է, որ անվտանգությունն ամեն ինչ է, որ սահմանին կրակում են, որ տնտեսություն չկա, որ վարկով վարկ են սպասարկում, որ, որ, որ... Որերի այս անվերջ շարանը որեւէ մեկին բացատրել պետք չէ պարոնայք, մենք այս ամենը շատ լավ տեսնում ու դրա մեջ ապրում ենք: Ավելին` լավ գիտակցում ենք, որ ձեր ու ձեր նմանների պատճառով ենք հասել այս վիճակին պարոն Սարգսյան, ուստի զարմանում ենք, որ զարմանում եք: